Opombo 5 E k poglavju 84 kombinirane nomenklature v prilogi I Uredbe št. 2658/87 o tarifni in statistični nomenklaturi ter skupni carinski tarifi, kakor je bila spremenjena z Uredbo št. 1719/2005, je treba razlagati tako, da „specifično funkcijo, drugačno od obdelave podatkov,“ opravljajo zgolj naprave z vgrajenim strojem za avtomatsko obdelavo podatkov ali naprave, ki delujejo v povezavi s takšnim strojem, katerega funkcija je drugačna od obdelave podatkov. Iz tega je razvidno, da naprave, sestavljene z združitvijo laserske tiskalne enote in bralne enote v enem ohišju – ki imajo, poleg funkcije fotokopiranja, ki ne sodi v okvir obdelave podatkov, funkciji tiskanja in optičnega branja – ne opravljajo takšne „specifične funkcije“.

Naprave, za katere je značilno, po eni strani, da sta funkciji tiskanja in optičnega branja v povezavi, neposredno ali prek omrežja, s stroji za avtomatsko obdelavo podatkov, in, po drugi strani, da se funkcija fotokopiranja, s katero so opremljene, uporablja samostojno, lahko izpolnijo tri pogoje, ki jih določa opomba 5 B od (a) do (c) k poglavju 84 kombinirane nomenklature, iz priloge I Uredbe št. 2658/87 o tarifni in statistični nomenklaturi ter skupni carinski tarifi, kakor je bila spremenjena z Uredbo št. 1719/2005, da bi se jih obravnavalo kot enote, ki so del sistema za avtomatsko obdelavo podatkov, in sicer da so take vrste, da se uporabljajo samo ali zlasti v sistemih za avtomatsko obdelavo podatkov, da jih je mogoče povezati s centralno enoto za obdelavo in da lahko sprejemajo ali posredujejo podatke v obliki, ki je uporabna za sistem.

Vseeno mora predložitveno sodišče ob upoštevanju objektivnih značilnosti teh naprav, kot so zlasti hitrost tiskanja in reprografskega razmnoževanja, obstoj podajalnika za izvirnike, ki jih je treba fotokopirati, ali število kaset za papir, presojati, ali je funkcija fotokopiranja postranska v primerjavi z drugima dvema oziroma ali je, nasprotno, enako pomembna.

Če je funkcija fotokopiranja postranska v primerjavi s funkcijama tiskanja in optičnega branja, je treba te naprave v smislu opombe 5 B k poglavju 84 kombinirane nomenklature obravnavati kot enote strojev za avtomatsko obdelavo podatkov, torej enote, ki se, če so predložene ločeno, v skladu z opombo 5 C k temu poglavju uvrščajo pod tarifno številko 8471 te nomenklature. V tem primeru je treba upoštevno podštevilko ugotoviti v skladu z opombo 3 k oddelku XVI navedene nomenklature.

Če je, po drugi strani, ta funkcija fotokopiranja enako pomembna kot drugi dve funkciji, se teh naprav ne bi moglo obravnavati kot enot strojev za avtomatsko obdelavo podatkov, ker ne izpolnjujejo pogoja iz opombe 5 B(a) k poglavju 84 kombinirane nomenklature, namreč „da so take vrste, da se samo ali zlasti uporablja[jo] v sistemih za avtomatsko obdelavo podatkov“. Te naprave je zato treba v skladu s točko 3(b) splošnih pravil za razlago te nomenklature uvrstiti pod tarifno številko, ki ustreza tisti enoti, ki navedenim napravam daje bistven značaj, če je to mogoče ugotoviti. Če se izkaže, da to ni mogoče, jih je treba v skladu s točko 3(c) navedenih splošnih pravil uvrstiti pod tarifno številko 9009.

(Glej točke 40, 41, od 46 do 48 in 56 ter točko 2 izreka.)